
ДО

ОБЩИНСКИ СЪВЕТ

ГР. БЕЛЕНЕ
ПРЕДЛОЖЕНИЕ

от НИКОЛАЙ ЙОСИФОВ АРАБАДЖИЕВ
ПРЕДСЕДАТЕЛ НА ОБЩИНСКИ СЪВЕТ - БЕЛЕНЕ
ОТНОСНО: Приемане на Етичен кодекс на общинските съветници при Общински съвет - Белене
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
     В бр.38/09.05.2025 г. на Държавен вестник е публикуван Закон за изменение и допълнение на Закона за защита на лицата, подаващи сигнали или публично оповестяващи информация за нарушения, с чийто §11 от Заключителните разпоредби са направени изменения и допълнения в Закона за местното самоуправление и местната администрация. Със същите, в чл.21, ал.4 от ЗМСМА се въвежда задължение на Общинските съвети да приемат Етичен кодекс на общинските съветници. В чл.36 от ЗМСМА е създадена и нова ал.2, съгласно която общинският съветник е длъжен да осъществява дейността си при спазване на правилата на Етичния кодекс на общинските съветници. В чл.48 от ЗМСМА също е създадена нова ал.2, която предвижда, че  Общинският съвет избира от състава на своите съветници постоянна етична комисия, която разглежда сигнали за нарушения на Етичния кодекс на общинските съветници, включително сигнали за неетично поведение. Посочените промени в нормативната база налагат Общински съвет - Белене да приеме предвидения в ЗМСМА нормативен акт, който следва да съдържа основните етични норми и да определя стандартите на поведение на общинските съветници от Общински съвет – Белене при и по повод изпълнение на дейността им. Като Приложение №1 към настоящото предложение Ви предлагам разработен проект на Етичен кодекс на общинските съветници при Общински съвет – Белене, съобразен с действащото в страната законодателство и обществено приетите основни етични норми и стандарти на поведение на лицата, заемащи публични длъжности, каквито са и общинските съветници. Предлагам още функциите на етична комисия по смисъла на чл.48, ал.2 от ЗМСМА, която да разглежда сигнали за нарушения на Етичния кодекс на общинските съветници, включително сигнали за неетично поведение, да бъдат възложени на действащата Постоянна комисия по „Предотвратяване и установяване конфликт на интереси“ като за целта в Преходните и заключителните разпоредби на Етичния кодекс се предвижда изменение на Правилника за организацията и дейността на Общински съвет – Белене, неговите комисии и взаимодействието му с общинската администрация мандат 2023 -2027 г. Чл. 11, ал. 3 от Закона за нормативните актове изисква изменението на нормативен акт да се извърши с изрична разпоредба на изменящ акт, което прави възприетата технология правно допустима. С предлаганото изменение се предвижда да бъде променено наименованието на комисията от Постоянна комисия по „Предотвратяване и установяване конфликт на интереси“ на Постоянна комисия по „Предотвратяване и установяване конфликт на интереси и етика“. Така от промяната на наименованието ще е видно включването в ресора й и на новите допълнителни функции, които й се възлагат. Съгласно чл.43, ал.2 от Правилника за организацията и дейността на Общински съвет – Белене, неговите комисии и взаимодействието му с общинската администрация мандат 2023 -2027 г., Общинският съвет може да извършва промени във вида, броя, съставите и ръководствата на постоянните комисии. С предлаганото изменение на наименованието на посочената постоянна комисия и допълване на функциите й с предвидените такива, свързани с разглеждане сигнали за нарушения на Етичния кодекс на общинските съветници, включително сигнали за неетично поведение, ще се спази и ограничението по чл.48, ал.3 от ЗМСМА и чл.45, ал.1 от Правилника за организацията и дейността на Общински съвет – Белене, неговите комисии и взаимодействието му с общинската администрация мандат 2023 -2027 г., общинските съветници да не могат да участват в състава на повече от три постоянни комисии.  
     Предвид изложеното и на основание чл.21, ал.4 от ЗМСМА, предлагам Общински съвет – Белене да вземе следното
РЕШЕНИЕ:
1. Приема Етичен кодекс на общинските съветници при Общински съвет – Белене, съгласно Приложение №1, неразделна част от настоящото решение.
2. Възлага на Постоянна комисия по „Предотвратяване и установяване конфликт на интереси и етика“ при Общински съвет – Белене функциите на Етична комисия по смисъла на чл.48, ал.2 от ЗМСМА, която да разглежда сигналите за нарушения на Етичния кодекс на общинските съветници, включително сигналите за неетично поведение.
Приложение: Приложение №1 – Проект на Етичен кодекс на общинските съветници при Общински съвет – Белене

